b'\n_START_ARTICLE_\nTriskelion\n_START_PARAGRAPH_\nTriskelion (ogs\xc3\xa5 triskel eller triskele; fra gresk \xcf\x84\xcf\x81\xce\xb9\xcf\x83\xce\xba\xce\xb5\xce\xbb\xce\xae\xcf\x82: \xc2\xabmed tre ben\xc2\xbb) er en grafisk figur som best\xc3\xa5r av tre symmetriske b\xc3\xb8yde ben, eller av stiliserte former som tre spiraler (\xc2\xabtrippelspiral\xc2\xbb, engelsk: triple spiral). Triskel kan dessuten best\xc3\xa5 av b\xc3\xb8yde buestreker, rette haker eller vinkelformede streker og lignende. Triskel brukes som dekorasjon, m\xc3\xb8nster, symbol og kjennetegn blant annet som moderne firmalogo, i flagg og v\xc3\xa5penskjold.\n_START_SECTION_\nUtbredelse, bruk og betydning\n_START_PARAGRAPH_\nFiguren med tre spiraler, buede eller rette streker, er gammel og kjennes fra mange kulturkretser. Triskel med spiraler finnes blant annet i nordiske helleristninger. Den er ogs\xc3\xa5 brukt som et kristent symbol p\xc3\xa5 den hellige treenighet, spesielt i keltiske kulturer hvor symbolet g\xc3\xa5r tilbake til f\xc3\xb8rkristen tid. Med et Medusahode i sentrum kan det antyde et eldre ktonisk innhold, mens varianter med spiraler har v\xc3\xa6rt tolket som solsymboler._NEWLINE_Triskel dannet av tre buede streker, ses blant annet p\xc3\xa5 greske og sicilianske mynter. En lignende figur har tre buede streker, men de er festet rundt p\xc3\xa5 en sirkel som midtfigur. Denne figuren inng\xc3\xa5r idag i nasjonalflagget til Ingusjetia. Det kan ogs\xc3\xa5 v\xc3\xa6re andre typer midtfigurer i triskelen med tre ben, blant annet en trekant eller med et menneskehode som i Sicilias flagg._NEWLINE_Figuren med tre ben er gjengitt p\xc3\xa5 blant annet greske mynter og vaser. Den mest kjente bruken er i flagget til Man, i F\xc3\xbcssens byv\xc3\xa5pen og som symboler for Sicilia og Bretagne._NEWLINE_Figuren gjenfinnes med tre ben i mange v\xc3\xa5penskjold, blant annet i Sicilias landskapsv\xc3\xa5pen og middelalderens kongev\xc3\xa5pen for Man. Det er hevdet at triskelen i to norske personsegl fra 1300-tallet, skal symbolisere slektskap med kongene p\xc3\xa5 Man, og at den norske slekten Skanke med bare ett ben i skjoldet, skal nedstamme fra disse._NEWLINE_Triskel som best\xc3\xa5r av tre hakeformede streker finnes i bumerker, men ikke s\xc3\xa6rlig ofte, i motsetning til de lignende figurene med to krysslagte haker, trikvetra og hakekors. Triskel som best\xc3\xa5r av tre streker kan v\xc3\xa6re ment som en variantform av s\xc3\xa5vel hakekorset som det Y-formede gaffelkorset.'